b'\n_START_ARTICLE_\nUlrik Wilbek\n_START_SECTION_\n\xc5\xbdenski rukomet\n_START_PARAGRAPH_\nWilbek je prvi ve\xc4\x87i reprezentativni uspjeh sa \xc5\xbeenskom reprezentacijom ostvario krajem 1980-ih s juniorskom selekcijom. Trenirao je igra\xc4\x8dice kao \xc5\xa1to su Anja Andersson i Susanne Munk Lauritsen (njegova budu\xc4\x87a supruga). Nakon nekoliko godina, Wilbeku je ponu\xc4\x91eno da vodi \xc5\xbeensku seniorsku reprezentaciju. Izbornik je tada u reprezentaciju uveo nekoliko juniorskih reprezentativki._NEWLINE_Tijekom 1990-ih Wilbek je postao jednim od najuspje\xc5\xa1nijih danskih izbornika u jednom od najpopularnijih sportova u zemlji - rukometu. Najprije je osvojen europski naslov 1994. u Njema\xc4\x8dkoj da bi sljede\xc4\x87e godine na Svjetskom prvenstvu u Austriji i Ma\xc4\x91arskoj, Wilbek s Danskom osvojio broncu. Na Olimpijadi u Atlanti 1996. Danska postaje olimpijski pobjednik dok iste godine reprezentacija uspje\xc5\xa1no brani europski naslov u Danskoj. 1997. godine danska rukometna reprezentacija osvaja svjetsko prvenstvo u Njema\xc4\x8dkoj. Time je Wilbek sa \xc5\xbeenskom reprezentacijom osvojio tri najve\xc4\x87a rukometna turnira - svjetsko i europsko prvenstvo te olimpijske igre._NEWLINE_Tako\xc4\x91er, osim \xc5\xbeenske rukometne reprezentacije, Ulrik Wilbek je vodio i \xc5\xbeenski rukometni klub Viborg HK. Trener ga je preuzeo kao ambiciozni klub koji se tek plasirao u dansku 1. ligu. S klubom je 1991. osvojio drugo mjesto u danskom prvenstvu zbog \xc4\x8dega mu je ponu\xc4\x91eno mjesto izbornika \xc5\xbeenske rukometne reprezentacije._NEWLINE_Nakon pet uspje\xc5\xa1nih godina na danskoj reprezentativnoj klupi, Wilbek se vra\xc4\x87a u klupski rukomet. Ponovo preuzima Viborg HK s kojim u razdoblju od 1999. do 2002. osvaja \xc4\x8detiri uzastopna naslova danskog prvaka a 2001. i rukometnu Ligu prvakinja.\n_START_SECTION_\nMu\xc5\xa1ki rukomet\n_START_PARAGRAPH_\nSredinom 2000-ih Wilbek je preuzeo dansku mu\xc5\xa1ku rukometnu reprezentaciju s kojom je tako\xc4\x91er bio uspje\xc5\xa1an kao i sa \xc5\xbeenskom selekcijom. Najprije je na Europskom prvenstvu u \xc5\xa0vicarskoj 2006. osvojena bronca. Sljede\xc4\x87e godina na Svjetskom prvenstvu u Njema\xc4\x8dkoj Wilbek s Danskom ponovo osvaja broncu poraziv\xc5\xa1i u borbi za tre\xc4\x87e mjesto Francusku._NEWLINE_2008. Danska osvaja svoj prvi europski naslov dok je na Olimpijadi u Pekingu pora\xc5\xbeena u \xc4\x8detvrtfinalu od Hrvatske. 2011. Danska postaje svjetski viceprvak (prvi puta od 1967.) dok na Europskom prvenstvu u Srbiji, Danska po drugi puta osvaja europski naslov \xc4\x8dime je uz \xc5\xa0vedsku postala jedna od najuspje\xc5\xa1nijih reprezentacija na europskim prvenstvima._NEWLINE_S Danskom je 2013. godine osvojio srebro na svjetskom prvenstvu u \xc5\xa0panjolskoj. \xc5\xa0panjolska je u finalu doslovno ponizila Dansku pobijediv\xc5\xa1i s 35:19. Nikada nijedna mom\xc4\x8dad nije izgubila s toliko razlikom kao Danci \xc4\x8dime je stvoren novi rekord u povijesti finala svjetskog rukometnog prvenstva.'